KIRJALLINEN KYSYMYS E-0228/01 esittäjä(t): Caroline Lucas (Verts/ALE) komissiolle. Kauppa, kehitys ja EU:n metsäpolitiikka.



Virallinen lehti nro 235 E , 21/08/2001 s. 0157 - 0157



KIRJALLINEN KYSYMYS E-0228/01 esittäjä(t): Caroline Lucas (Verts/ALE) komissiolle (5. helmikuuta 2001) Aihe: Kauppa, kehitys ja EU:n metsäpolitiikka Yhdeksänkymmentä prosenttia maailman 1,2 miljardista äärimmäisessä köyhyydessä elävästä ihmisestä joilla on käytettävissään enintään dollari päivässä saa toimeentulonsa metsistä tai on merkittävästi metsävaroista riippuvainen. Miten komissio aikoo varmistaa, ettei mitään EY:n hanketta käynnistetä arvioimatta perusteellisesti sen vaikutuksia ympäristöön ja väestöön, eikä EY:n tukea anneta ennen kuin vastaanottajamaiden hallitusten lisäksi myös kansalaisyhteiskuntaa on kuultu? Poul Nielsonin komission puolesta antama vastaus (6. huhtikuuta 2001) Komissio on täysin tietoinen siitä, että maapallollamme kaikkein köyhimmät väestöryhmät saavat merkittävän osan toimeentulostaan metsävaroista ja että on tarpeen varmistaa, että komission kehitysmaissa rahoittamat hankkeet eivät vaikuta kielteisesti metsävaroihin. Komissio esitti vuonna 1993 aloitteen, jonka mukaan kaikista kehitysyhteistyöhanke-ehdotuksista ryhdyttäisiin arvioimaan ympäristövaikutukset. Tätä varten komissiossa on otettu käyttöön ympäristökäsikirja, jossa kuvataan neljännen Lomén yleissopimuksen mukaisiin kehitysyhteistyöhankkeisiin liittyviä ympäristöä koskevia menettelyjä ja menetelmiä. Vastaavia menetelmiä on otettu käyttöön Latinalaisen Amerikan, Aasian ja Välimeren alueen maiden (ALAMED) kanssa toteutettavissa kehitysyhteistyöhankkeissa. Parhaillaan ollaan laatimassa uutta opasta ympäristönäkökohtien sisällyttämisestä hankkeisiin, jossa yhdistyy ja saatetaan ajan tasalle kahden aikaisemman asiakirjan sisältö, ja sen soveltamista koskevat ensimmäiset testit on tarkoitus toteuttaa lähikuukausina. Näiden asiakirjojen ohjeiden perusteella on tarkoitus määritellä, saattaako hankkeen toteuttaminen vaarantaa ympäristöä. Jos näin todetaan olevan, hanke-ehdotukseen on liitettävä selvitys vaikutuksista, jonka yksityiskohtaisuus riippuu hankkeen monimutkaisuudesta. Selvityksessä, joka on toteutettava riippumattomasti, olisi suositeltava sellaisia erityisiä toimenpiteitä, joilla voidaan estää tai lieventää hankkeesta ympäristölle aiheutuvia kielteisiä vaikutuksia, tai jos kielteiset vaikutukset ovat merkittäviä, selvityksessä olisi todettava, että hanketta ei saisi rahoittaa. Todettakoon myös, että laadittavana olevassa uudessa oppaassa suositellaan, että hankkeen ympäristövaikutusten lisäksi arvioitaisiin sitä, millä tavoin hankkeella voitaisiin parantaa ympäristöä. Ympäristövaikutusten arviointi edellyttää sellaisten osapuolten ja erityisesti väestön, jota asia koskee, julkista kuulemista. Kuulemismenettelystä on huolehdittava, jotta saadaan selville asianomaisten sääntelyviranomaisten (kuten ympäristönsuojelusta vastaavien kansallisten ministeriöiden) valtiosta riippumattomien järjestöjen (kansalaisjärjestöjen) ja suuren yleisön edustajien sekä muiden eturyhmien kanta. Tätä varten on käytettävä asianmukaisia ja hyväksyttyjä menetelmiä, joilla taataan, että asianomaisten osapuolten kannat yksilöidään ja otetaan huomioon. Ympäristökäsikirjan suosittelema menettely on monimutkainen ja edellyttää huomattavia henkilöresursseja. Komissio pyrkii soveltamaan käsikirjan määräyksiä ennen kuin päättää osallistumisestaan kehitysyhteistyöhankkeiden rahoitukseen.